Bronkhorstspruit-‘liefdesdriehoek’ laat drie doodArgieffoto ter illustrasie (Foto: imgkid.com) Drie mense, waaronder ŉ polisiebeampte, is Donderdag dood ná ŉ skietervoorval in Bronkhorstspruit, oos van Pretoria. Robbie Raburabu, waarnemende woordvoerder van die Onafhanklike Polisieondersoekdirektoraat (Opod), het aan Maroela Media gesê ŉ konstabel verbonde aan die Bronkhorstspruit-polisiestasie het onlangs sy verhouding met sy 23-jarige vriendin beëindig. “Die vriendin is omstreeks 12:00 na ŉ perseel in die omgewing waar verskeie huisies opgerig is wat uitverhuur word,” het Raburabu gesê. “Die vrou het ŉ vriend gaan besoek wat langs haar voormalige kêrel woon en het gehoor hy het ŉ nuwe 18-jarige vriendin.” Die vrou is na bewering na die konstabel se huis, waarna sy teruggekeer het na haar vriend se woning. “Die buurman en die vrou het kort daarna gehoor dat die polisiebeampte en sy nuwe vriendin baklei. ŉ Geweerskoot het afgegaan en die twee het gaan ondersoek instel. Toe hulle by die polisiebeampte se huis kom, het hy sy voormalige vriendin by die deur gegryp en in die bors geskiet, waarna hy homself met sy dienspistool in sy kop geskiet het.” Die 18-jarige vrou is met ŉ geweerskootwond aan haar gesig aangetref. Al drie mense is op die toneel dood verklaar. Die polisie ondersoek twee sake van moord en doen ŉ geregtelike doodsondersoek. Opod ondersoek ook die voorval.